Način i postupak financiranja udruga iz Proračuna Grada Ivanić-Grada u 2017. godini

S obzirom na upite koje su pojedine udruge uputile vezano za datum objavljivanja javnog poziva za financiranje programa i projekata udruga iz Proračuna Grada Ivanić-Grada u 2017. godini, u nastavku dajemo informaciju o odredbama  Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge koju je donijela Vlada RH 05.03.2015.g.(Narodne novine 26/2015).

Stupanjem na snagu navedene Uredbe došlo je do promjena u načinu i postupcima dodjeljivanja financijskih sredstava za udruge.

Programi i projekti udruga mogu se financirati iz državnog proračuna, proračuna jedinica lokalne i područne (regionalne) samouprave, javnih fondova i prihoda javnih trgovačkih društava i drugih javnih institucija, fondova Europske unije i inozemnih javnih izvora. Financijska sredstva mogu dodjeljivati nadležna državna tijela (ministarstva, Vladini uredi), jedinice lokalne i područne (regionalne) samouprave, druge javne institucije, trgovačka društva u vlasništvu RH i JLPS i druge pravne osobe kada iz javnih izvora financiraju programe i projekte udruga, doniraju, sponzoriraju udruge.

Provođenje financiranja obavlja se sukladno kriterijima, mjerilima i postupcima financiranja programa i projekata od interesa za opće dobro koje provode udruge koji se uređuju Uredbom.

Uredbom se detaljno uređuje slijedeće:

- obveznici primjene Uredbe,

- preduvjeti koje mora osigurati davatelj financijskih sredstava,

- osnovni standardi i postupci financiranja, ugovaranja i praćenja provedbe projekta i programa,

- mjerila koja trebaju ispunjavati udruge,

- nadležnost i aktivnosti Ureda za udruge Vlade RH.

Osnovni standardi planiranja financiranja

Grad Ivanić-Grad će u skladu s Uredbom :

- utvrditi prioritete za financiranje na godišnjoj razini,

- provoditi financiranje udruga putem javnog poziva, kojeg će objaviti na svojim Internet stranicama nakon donošenja Proračuna Grada Ivanić-Grada za 2017. godinu,

- objaviti godišnji plan objave javnih poziva na svojim internet stranicama,

- javni poziv će sadržavati uvjete za prijavu, mjerila za ocjenjivanje, postupak odobravanja i postupak podnošenja prigovora,

- javnim pozivom, koji će biti otvoren najmanje 30 dana, utvrditi će se broj projekata, najniži i najviši iznos financiranja te postupak za sprječavanje sukoba interesa u provedbi javnog poziva.

Mjerila koja mora ispunjavati udruga koja namjerava aplicirati na javni poziv Grada Ivanić-Grada i koristiti sredstva iz Proračuna Grada Ivanić-Grada (i drugih javnih izvora)

- udruga mora biti upisana u Registar udruga i Registar neprofitnih organizacija,

- udruga mora biti statutom opredijeljena za obavljanje djelatnosti i aktivnosti iz područja koje je predmet financiranja i kojima promiče uvjerenja i ciljeve koji nisu u suprotnosti s Ustavom i zakonom,

- udruga mora uredno ispunjavati obveze iz svih prethodno sklopljenih ugovora o financiranju iz Proračuna Grada Ivanić-Grada i drugih javnih izvora,

- mora uredno plaćati doprinose i poreze te druga davanja prema državnom proračunu i proračunima jedinica lokalne samouprave,

- protiv udruge, odnosno osobe ovlaštene za zastupanje udruge i voditelja programa ili projekta ne vodi se kazneni postupak i nije pravomoćno osuđen za prekršaj ili kazneno djelo iz članka 48. Uredbe,

- udruga mora imati organizacijske kapacitete i ljudske resurse za provedbu projekta i transparentno upravljanje javnim sredstvima.

Javni pozivi objavljuju se za (su)financiranje:

1. Programa i projekata od interesa za opće dobro koje provode udruge,

2. Podršku institucionalnom, organizacijskom i programskom razvoju udruga,

3. Programa javnih potreba koje provode udruge koje su propisane posebnim zakonima,

4. Rad udruga pružatelja socijalnih usluga putem socijalnog ugovaranja,

5. Obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora,

6. Nefinancijske podrške u pravima, pokretninama i nekretninama namijenjene udrugama koje provode programe i projekte od interesa za opće dobro.

Obrasci za prijavu na javni poziv biti će objavljeni na internet stranicama Grada Ivanić-Grada a tekst Uredbe i Priručnik za postupanje u primjeni Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge mogu se pronaći na stranicama Ureda za udruge (https://udruge.gov.hr/vijesti/objavljen-prirucnik-za-primjenu-uredbe-o-financiranju-udruga/2808)

Na Internet stranicama Grada Ivanić-Grada (<http://www.ivanic-grad.hr/dokumenti-grada/obrasci/> ) objavljeni su obrasci za izvještavanje (http://www.ivanic-grad.hr/dokumenti-grada/obrasci/), te upućujemo **udruge da prilikom izrade izvještaja za sredstva primljena od Grada Ivanić-Grada u 2016. godini, koriste iste**.

S obzirom na gore navedeno, javni pozivi udrugama biti će raspisani nakon što Gradsko vijeće Grada Ivanić-Grada donese Proračun Grada Ivanić-Grada za 2017.godinu.